b'\n_START_ARTICLE_\nIsomuurahaiskarhu\n_START_SECTION_\nUlkon\xc3\xa4k\xc3\xb6\n_START_PARAGRAPH_\nIsomuurahaiskarhu on muurahaiskarhuista kookkain. Sen ruumiin pituus on 100\xe2\x80\x93130 senttimetri\xc3\xa4 ja h\xc3\xa4nn\xc3\xa4n 65\xe2\x80\x9390\xc2\xa0cm. Uros painaa 24\xe2\x80\x9339 kilogrammaa ja naaras 22\xe2\x80\x9335 kg. V\xc3\xa4rilt\xc3\xa4\xc3\xa4n laji on harmaa ja ruskea, ja harteilla ja sel\xc3\xa4ss\xc3\xa4 on mustia juovia. Isomuurahaiskarhulla on kummassakin eturaajassaan kaksi jopa 10\xc2\xa0cm:n mittaista ja ter\xc3\xa4v\xc3\xa4\xc3\xa4 kyntt\xc3\xa4, joilla se puolustautuu. Isomuurahaiskarhulla on pitk\xc3\xa4, putkimainen kuono, jonka avulla se ker\xc3\xa4\xc3\xa4 hy\xc3\xb6nteisi\xc3\xa4 keoista ja koloista.\n_START_SECTION_\nRavinto\n_START_PARAGRAPH_\nIsomuurahaiskarhu k\xc3\xa4ytt\xc3\xa4\xc3\xa4 ravintonaan l\xc3\xa4hes yksinomaan muurahaisia ja termiittej\xc3\xa4. N\xc3\xa4it\xc3\xa4 se saalistaa ty\xc3\xb6nt\xc3\xa4m\xc3\xa4ll\xc3\xa4 60-senttimetrisen tahmean kielens\xc3\xa4 kekoon nopeasti, 150 kertaa minuutissa. Hy\xc3\xb6nteiset tarttuvat kielen sylkeen ja v\xc3\xa4k\xc3\xa4siin, ja muurahaiskarhu vet\xc3\xa4\xc3\xa4 ne suuhunsa. El\xc3\xa4imen suu, kieli, lihakset ja leukaluut ovat sopeutuneet hyvin t\xc3\xa4llaiseen saalistustapaan. Sen kieliluut ovat isot ja nivelikk\xc3\xa4\xc3\xa4t, ja kieli on kiinnittynyt osin alas kaulaan. Sen suuaukko on vain kyn\xc3\xa4n levyinen. Isomuurahaiskarhulla ei ole hampaita, vaan se jauhaa saaliinsa mahassaan.\n_START_SECTION_\nLis\xc3\xa4\xc3\xa4ntyminen ja elinik\xc3\xa4\n_START_PARAGRAPH_\nIsomuurahaiskarhunaaras saa kev\xc3\xa4isin yhden poikasen. Isomuurahaiskarhun tiineysaika on 190 vuorokautta. Yksil\xc3\xb6 saavuttaa sukukypsyyden kaksivuotiaana. Se voi el\xc3\xa4\xc3\xa4 tarhassa 26-vuotiaaksi.\n_START_SECTION_\nK\xc3\xa4ytt\xc3\xa4ytyminen ihmist\xc3\xa4 kohtaan\n_START_PARAGRAPH_\nIsomuurahaiskarhu on yleens\xc3\xa4 ihmist\xc3\xa4 kohtaan suvaitseva, mutta samalla kun sen elinpiiri Etel\xc3\xa4- ja Keski-Amerikassa on kaventunut, sen on raportoitu uhattuna k\xc3\xa4yv\xc3\xa4n kynsill\xc3\xa4\xc3\xa4n ihmisen kimppuun. Kaksi ihmisen kuolemaan johtanutta yhteenottoa on ilmoitettu Brasiliassa.'